LISA 1

Nõo Vallavalitsuse

12.08.2019 korraldusele nr 319

Suulise enampakkumise läbiviimise tingimused

1. Suulist enampakkumist korraldab vallavalitsuse korraldusega moodustatud komisjon. Komisjon valib oma liikmete seast enampakkumise läbiviija, komisjoni esimehe ja protokollija.

2. Enampakkumise läbiviija, kuulutades suulise enampakkumise määratud ajal ja kohas avatuks, teeb enampakkumise ruumis kohalviibijatele ettepaneku registreerida end enampakkumisest osavõtjatena. Enampakkumisest osa võtta soovivate isikute nimed ning elu- või asukohad protokollitakse. Enampakkumisest osa võtta soovijad esitavad isikut tõendava dokumendi. Kui isiku eest osaleb enampakkumisel tema esindaja, tuleb tal lisaks esitada volitusi tõendav dokument (volikiri).

3. Enne pakkumiste alustamist annavad kõik enampakkumisest osavõtjatena registreerunud isikud allkirja selle kohta, et nad on teadlikud enampakkumise tingimustest. Kui enampakkumises osaleja on täitnud punktides 2. ja 3. talle esitatud nõuded, väljastatakse talle registreerimisnumber, mille all ta esineb enampakkumise lõpuni. Seejärel tutvustab enampakkumise läbiviija enampakkumise läbiviimise ja kaebuste esitamise korda ning kuulutab välja enampakkumise alghinna, enampakkumises osalejad ning enampakkumise sammu suuruse.

Käesoleval enampakkumisel on sammu suuruseks 100 eurot.

4. Pärast punktides 2. ja 3. nimetatud toimingute tegemist ning enampakkumise läbiviija vastavat korraldust (esimest haamrilööki) alustavad enampakkumisest osavõtjad pakkumist. Enampakkumist alustatakse alghinnast ning järgmise hinna nimetab pakkumise läbiviija vastavalt määratud sammule. Osavõtja annab pakkumisel osalemisest enampakkumise läbiviijale märku registreerimisnumbri tõstmisega. Pakkumise kuulutab enampakkumise läbiviija haamrilöögiga lõppenuks pärast kõrgeima pakutud summa kolmekordset teatamist.

5. Enampakkumise tulemused ja käik protokollitakse. Protokollile kirjutavad alla kõik kohalviibinud komisjoni liikmed. Enampakkumisest osavõtjatel on õigus enampakkumise protokolliga tutvuda ja esitada protokolli ning enampakkumisega seonduva kohta kirjalikult märkusi või kaebusi 3 tööpäeva jooksul arvates enampakkumise toimumisest.

6. Osavõtja, kelle pakkumine on suurim, annab enne lahkumist allkirja selle kohta, et ta kohustub sõlmima vastava lepingu enampakkumiseks esitatud tingimustel ja tasuma enampakkumise käigus kujunenud hinna enne ostu-müügi lepingu sõlmimist. Allkirja andmisest keeldumisel kaotab ta õiguse lepingu sõlmimisele. Sel juhul sõlmitakse ostu-müügileping isikuga, kelle pakkumine on tunnistatud paremuselt teiseks. Juhul, kui teine pakkuja ei sõlmi lepingut, tunnistab enampakkumise komisjon enampakkumise nurjunuks.